El gandià David Martínez Navas torna a optar al Premi Internacional Infantil de la Pau
03 abril 2024

## El gandià David Martínez Navas torna a optar al Premi Internacional Infantil de la Pau03 abril 2024Última actualització: 03 abril 2024

![](../gestion/img/13a9710c18a3f4e9b3f08fc87efd4719e8a0b18db85d1b5ec3595f0a8f50783b.jpg)  
  

L’alcalde de Gandia, **José Manuel Prieto** i la regidora d'Infància, **Esther Sapena**, han rebut aquest migdia l’adolescent gandià, **David Martínez Navas**, qui ha presentat la seua candidatura, per tercer any consecutiu, al prestigiós Premi Internacional Infantil de la Pau, que atorga l'organització KidsRights.

Membre del Consell de la Infància de Gandia, forma part des del 2021 del Consell Estatal de Participació d'Infància i Adolescència (CEPIA). La seua nominació és un reconeixement a la seua dedicació i compromís amb la promoció de la pau, la inclusió i els drets dels xiquets i de les xiquetes a la ciutat de Gandia.

«Malgrat enfrontar-se diàriament al trastorn d'espectre autista, David ha demostrat una força i determinació inspiradores, superant-se a si mateix en cada pas que dona. La seua valuosa contribució a través del Consell de la Infància ha estat fonamental per a impulsar iniciatives que fomenten la solidaritat, la inclusió i la convivència pacífica entre la infància i adolescència de Gandia». Sapena ha destacat també el seu lideratge juvenil i la seua capacitat per a inspirar altres joves a treballar per un món més just i pacífic.

Per la seua banda, l'Alcalde de Gandia ha reconegut i elogiat la seua persistència i la seua dedicació a la causa de la pau. «La participació de David Martínez Navas en aquest certamen internacional, que enguany celebra el seu 20 aniversari, és un orgull per a la nostra ciutat i una demostració del compromís de Gandia amb la promoció dels drets de la infància i adolescència i la construcció d'un món més segur i equitatiu per a totes i tots», ha conclòs.

[Twittear](https://twitter.com/share)